Oficiālais Vēstnesis L 016 , 20/01/1990 Lpp. 0037 - 0038

Speciālizdevums somu valodā: Nodaļa 3 Sējums 31 Lpp. 0239

Speciālizdevums zviedru valodā: Nodaļa 3 Sējums 31 Lpp. 0239



Komisijas lēmums (1990. gada 10. janvāris), ar ko Francijai piešķir izņēmuma statusu un nosaka līdzvērtīgas veselības prasības, kuras jāievēro, sadalot svaigu gaļu (90/31/EEK) EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes 1964. gada 26. jūnija Direktīvu 64/433/EEK par veselības problēmām, kas ietekmē Kopienas iekšējo tirdzniecību ar svaigu gaļu [1], kurā jaunākie grozījumi izdarīti ar Direktīvu 88/657/EKK [2], jo īpaši tās 13. pantu, tā kā saskaņā ar Direktīvas 64/433/EEK 13. pantu jebkurai dalībvalstij, kas sniedz līdzīgas garantijas, pēc tās pieprasījuma iespējams piešķirt izņēmuma statusu no I pielikuma 45. punkta c) apakšpunkta, rīkojoties atbilstīgi 16. pantā minētajai procedūrai; tā kā, piešķirot šādu izņēmuma statusu, jānosaka veselības prasības, kuras ir vismaz līdzvērtīgas minētajā pielikumā paredzētajām; tā kā Francijas iestādes 1989. gada 18. janvāra vēstulē ir izteikušas Komisijai lūgumu piešķirt izņēmuma statusu no Direktīvas 64/433/EEK I pielikuma 45. punkta c) apakšpunkta attiecībā uz svaigas liellopa, aitas un cūkas gaļas sadalīšanu; tā kā šajā lūgumā ir ietverts priekšlikums par veselības prasībām; tā kā veselības prasībām, kas ir noteiktas kā alternatīva lūgumā par izņēmuma statusa piešķiršanu attiecībā uz svaigas gaļas sadalīšanu, jābūt vismaz līdzvērtīgām Direktīvas 64/433/EEK I pielikuma 45. punkta c) apakšpunktā paredzētajām; tā kā Francijas ieteiktās veselības prasības ir līdzvērtīgas Direktīvas 64/433/EEK I pielikuma 45. punkta c) apakšpunktā paredzētajām prasībām; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants Neraugoties uz Direktīvas 64/433/EEK I pielikuma 45. punkta c) apakšpunktu, Francija drīkst atļaut svaigas liellopa, aitas un cūkas gaļas sadalīšanu atbilstoši šā lēmuma pielikumā minētajiem nosacījumiem. 2. pants Šis lēmums ir adresēts dalībvalstīm. Briselē, 1990. gada 10. janvārī Komisijas vārdā — Komisijas loceklis Ray Mac Sharry [1] OV 121, 29.7.1964., 2012./64. lpp. [2] OV L 382, 31.12.1988., 3. lpp. -------------------------------------------------- PIELIKUMS Īpaši noteikumi par liellopu, aitu un cūku liemeņu sadalīšanu 1. Liemeņus no lopu kaušanas telpas un pēc atdzesēšanas saldēšanas telpās, kas darbojas ar iztvaicētājiem, kuru gaisa temperatūra pie atveres ir pietiekama, lai liellopu liemeņus 48 stundu, bet aitu un cūku liemeņus 20 stundu laikā varētu atdzesēt līdz iekšējai temperatūrai + 7 °C, transportē uz izcirstuvi, kur temperatūra nedrīkst pārsniegt + 12 °C un kas atrodas vienā ēku blokā ar dzesēšanas kamerām. 2. Gaļas transports notiek kā viena operācija. 3. Liemeņus ievieto gaļas izciršanas telpā un atkaulo, iekams to temperatūra sasniedz + 7 °C, ja liellopu liemeņiem sadalīšanu veic 48 stundās, bet aitu un cūku liemeņiem — 20 stundās no nokaušanas beigām. 4. Laiks starp gaļas ievietošanu izciršanas telpā un tālāku ievietošanu saldētavā nepārsniedz 60 minūtes. 5. Gaļu uzreiz pēc sadalīšanas un iepakošanas transportē uz piemērotām saldēšanas telpām. --------------------------------------------------